667.
Na osnovu člana 95 tačka 3 Ustava Crne Gore donosim
UKAZ
O PROGLAŠENJU ZAKONA O NACIONALNIM STRUČNIM KVALIFIKACIJAMA
("Službeni list Crne Gore", br. 051/25 od 27.05.2025)
Proglašavam Zakon o nacionalnim stručnim kvalifikacijama, koji je donijela Skupština Crne Gore 28. saziva na Prvoj sjednici Prvog redovnog (proljećnjeg) zasijedanja u 2025. godini, dana 19. maja 2025. godine.
Broj: 009/25-990/2-01
Podgorica, 20. maj 2025. godine
Predsjednik Crne Gore,
Jakov Milatović, s.r.
Na osnovu člana 82 stav 1 tačka 2 i člana 91 stav 1 Ustava Crne Gore, Skupština Crne Gore 28. saziva, na Prvoj sjednici Prvog redovnog (proljećnjeg) zasijedanja u 2025. godini, dana 19. maja 2025. godine, donijela je
ZAKON
O NACIONALNIM STRUČNIM KVALIFIKACIJAMA
I. OSNOVNE ODREDBE
Predmet
Član 1
Nacionalna stručna kvalifikacija (u daljem tekstu: stručna kvalifikacija) stiče se pod uslovima, na način i po postupku utvrđenim ovim zakonom.
Pojam
Član 2
Stručna kvalifikacija je radna, odnosno stručna osposobljenost potrebna za obavljanje zanimanja ili pojedinih poslova u okviru zanimanja.
Stručna kvalifikacija do nivoa visokog obrazovanja zasnovana je na standardu kvalifikacije i standardu zanimanja, a stručna kvalifikacija u oblasti visokog obrazovanja zasnovana je na posebnom programu usavršavanja.
Sticanje
Član 3
Stručna kvalifikacija do nivoa visokog obrazovanja stiče se:
   - završetkom modula kad je javno važeći obrazovni program urađen na osnovu više standarda zanimanja;
   - provjerom znanja, vještina i kompetencija nakon završetka programa obrazovanja odraslih u skladu sa ispitnim katalogom;
   - direktnom provjerom znanja, vještina i kompetencija u skladu sa ispitnim katalogom.
Sticanjem stručne kvalifikacije iz stava 1 ovog člana ne stiče se nivo obrazovanja.
Stručna kvalifikacija u oblasti visokog obrazovanja stiče se provjerom znanja, vještina i kompetencija nakon posebnog programa usavršavanja, u skladu sa aktom ustanove visokog obrazovanja.
Stručne kvalifikacije iz stava 1 al. 2 i 3 ovog člana stiču se na način i po postupku koji je utvrđen ovim zakonom i mogu se priznati u postupku sticanja nivoa obrazovanja u skladu sa obrazovnim programom.
Druge kvalifikacije stiču se u skladu sa posebnim propisom.
Mikrokvalifikacija i ključna kompetencija
Član 4
Mikrokvalifikacija podrazumijeva stečeno znanje, vještine i kompetencije koje polaznik stiče na osnovu jednog ili više ishoda učenja u skladu sa ovim zakonom i uvažava se u postupku sticanja stručne kvalifikacije.
Ključna kompetencija (u oblasti informacione i komunikacione tehnologije, stranih jezika i dr.) bitna za obavljanje poslova u okviru zanimanja stiče se u skladu sa ovim zakonom i uvažava se u postupku sticanja stručne kvalifikacije.
Obim i isprave
Član 5
Stručna kvalifikacija određuje se u obimu od 6 do 119 CSPK-a.
Mikrokvalifikacija, odnosno ključna kompetencija određuje se u obimu od 1 do 5 CSPK-a.
Stručne kvalifikacije iz člana 3 ovog zakona dokazuju se javnom ispravom - sertifikatom o stečenoj stručnoj kvalifikaciji (u daljem tekstu: sertifikat).
Mikrokvalifikacija, odnosno ključna kompetencija dokazuje se javnom ispravom - potvrdom o stečenoj mikrokvalifikaciji, odnosno ključnoj kompetenciji.
Dio stečene stručne kvalifikacije dokazuje se javnom ispravom - potvrdom o stečenom dijelu stručne kvalifikacije.
Nivo obrazovanja i sticanje stručne kvalifikacije
Član 6
Završetkom svih modula javno važećeg obrazovnog programa i polaganjem ispita propisanog za njegov završetak stiče se odgovarajuća kvalifikacija nivoa obrazovanja.
Ako je javno važeći obrazovni program urađen na osnovu jednog standarda zanimanja ne može se steći stručna kvalifikacija.
Upotreba rodno osjetljivog jezika
Član 7
Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.
Značenje izraza
Član 8
Izrazi upotrijebljeni u ovom zakonu imaju sljedeće značenje:
   1) zanimanje je skup poslova i zadataka koji su sadržajem i vrstom, organizacijski i tehnološki srodni i međusobno povezani da ih obavlja jedno lice koje posjeduje odgovarajuća znanja, vještine i kompetencije;
   2) standard zanimanja je dokument koji sadrži poslove u zanimanju;
   3) standard kvalifikacije je dokument koji sadrži ishode učenja za određenu kvalifikaciju i kreditnu vrijednost kvalifikacija
   4) područje rada čini više sadržajno sličnih zanimanja;
   5) obrazovni profil je uže usmjerenje u okviru područja rada;
   6) obrazovni program je program na osnovu koga se ostvaruje obrazovanje i vaspitanje, u skladu sa posebnim propisom;
   7) formalno obrazovanje je organizovan proces obrazovanja koji se ostvaruje po javno važećem obrazovnom programu, odnosno studijskom programu ili dijelu tog programa (modul, jedinica učenja i sl.) na osnovu kojeg se stiče kvalifikacija nivoa obrazovanja, odnosno jedna ili više stručnih kvalifikacija;
   8) neformalno obrazovanje je obrazovanje za koje kod pojedinaca postoji namjera i kao takvo ima struktuirane ciljeve, vrijeme i podršku, ali ne čini dio formalnog sistema vaspitanja i obrazovanja;
   9) programi obrazovanja odraslih su programi za sticanje posebnih znanja, vještina i kompetencija (programi za stručno osposobljavanje, prekvalifikaciju, dokvalifikaciju, usavršavanje, specijalizaciju, strane jezike, informacione tehnologije i dr. - neformalno obrazovanje);
   10) poseban program usavršavanja u oblasti visokog obrazovanja je poseban program obrazovanja odraslih koji je akreditovalo pravno lice koje obavlja poslove na obezbjeđenju kvaliteta u visokom obrazovanju u skladu sa posebnim zakonom i po kojem se izvodi obrazovanje lica koja su prethodno završila odgovarajući studijski program;
   11) kredit izražava obim kvalifikacije i određuje se sa 25 časova rada koje je potrebno uložiti radi dostizanja ishoda učenja određenih standardom kvalifikacije;
   12) kvalifikacija je formalni ishod ocjenjivanja i vrednovanja koja se stiče kad nadležna ustanova utvrdi da je lice dostiglo ishode učenja u skladu sa propisanim standardima;
   13) kvalifikacioni okvir je dokument koji pokazuje koje kvalifikacije postoje u području rada, kako su razvrstane po nivoima zahtjevnosti i kakva je veza između kvalifikacija;
   14) licenca je dokument kojim se ustanovi ili pojedincu daje pravo na rad na osnovu ispunjenih utvrđenih standarda;
   15) licenciranje je postupak kojim se utvrđuje da li ustanova ili pojedinac ispunjava propisane standarde, u skladu sa zakonom;
   16) ispitivač je lice koje ima odgovarajuću licencu za ispitivača;
   17) javno važeće obrazovanje je obrazovanje koje se stiče na osnovu obrazovnog programa koji donosi organ državne uprave nadležan za poslove prosvjete (u daljem tekstu: Ministarstvo), odnosno studijskog programa koji akredituje pravno lice koje obavlja poslove na obezbjeđenju kvaliteta u visokom obrazovanju u skladu sa posebnim zakonom;
   18) organizator obrazovanja odraslih (u daljem tekstu: organizator obrazovanja) je pravno ili fizičko lice koje organizuje obrazovanje i osposobljavanje, u skladu sa posebnim propisima;
   19) kompetencija je sposobnost primjene znanja i vještina u uobičajenoj i/ili promjenjivoj radnoj situaciji;
   20) vještina je sposobnost efikasnog izvođenja aktivnosti na osnovu stečenog znanja i iskustva;
   21) klasifikacija zanimanja je nacionalni dokument koji se upotrebljava pri evidentiranju, sakupljanju, obradi, analizi i iskazivanju podataka, potrebnih za praćenje stanja i kretanje na tržištu rada. Upotrebljava se za razvrstavanje poslovanju zanimanju u zvaničnim, odnosno administrativnim zbirkama podataka (evidencije, registri, zbirke podataka) i u statističkoj obradi;
   22) modul je programski i organizacioni dio obrazovnog, odnosno studijskog programa ili programa obrazovanja, ji obuhvata skup funkcionalno povezanih znanja, vještina i stavova, odnosno kompetencija izraženih ishodima učenja i realizuje se kroz različite oblike nastave (teorijska nastava, vježbe, praktična nastava);
   23) ispitni katalog je dokument urađen na osnovu standarda kvalifikacije, u skladu sa utvrđenom metodologijom koju donosi Nacionalni savjet za obrazovanje i predstavlja osnov za postupak sticanja stručne kvalifikacije;
   24) polaznik obrazovanja je odraslo lice koje se uključuje u programe obrazovanja;
   25) kandidat je lice koje je pokrenulo postupak za sticanje stručne kvalifikacije ili priznavanja inostranog sertifikata;
   26) dokvalifikacija je doškolovavanje, odnosno inoviranje znanja u okviru istog zanimanja i nivoa obrazovanja;
   27) prekvalifikacija je obrazovanje i osposobljavanje za drugo zanimanje, istog ili nižeg nivoa obrazovanja, radi zapošljavanja.
II. STANDARD ZANIMANJA I ISPITNI KATALOG
Standard zanimanja
Član 9
Stručna kvalifikacija do nivoa visokog obrazovanja zasniva se na standardu zanimanja, koji se izrađuje u skladu sa utvrđenom metodologijom, koju razvija i prati Centar za stručno obrazovanje (u daljem tekstu: Centar).
Ispitni katalog
Član 10
Ispitni katalog se izrađuje za svaku stručnu kvalifikaciju, za koju je kvalifikacionim okvirom odgovarajućeg područja rada predviđeno da se može steći u postupku provjere znanja, vještina i kompetencija.
Ispitne kataloge iz stava 1 ovog člana donosi Nacionalni savjet za obrazovanje (u daljem tekstu: Savjet), na predlog Centra.
Ispitni katalozi objavljuju se na internet stranici Savjeta i Centra.
Sadržaj ispitnog kataloga
Član 11
Ispitni katalog sadrži: naziv stručne kvalifikacije, uslove koje treba da ispunjava lice koje stiče stručnu kvalifikaciju, sadržaj provjere, nivo zahtjevnosti, način i mjerila provjeravanja, povezanost sa programom formalnog obrazovanja, kreditne tačke, obrazovni profil i nivo obrazovanja članova Ispitne komisije, materijalne i tehničke uslove za provjeru znanja, vještina i kompetencija i druge podatke od značaja za stručnu kvalifikaciju.
Kandidat sa posebnim obrazovnim potrebama
Član 12
Kandidatu - licu sa posebnim obrazovnim potrebama prilagođava se oblik i trajanje provjere, kao i sastav Ispitne komisije, u skladu sa posebnim propisima.
III. EUROPASS DOKUMENTI
Europass
Član 13
Europass predstavlja skup obrazaca koji imaju za cilj razumljivost kvalifikacija i vještina stečenih u formalnom i neformalnom obrazovanju koje promovišu doživotno obrazovanje i mobilnost lica.
Europass je zasnovan na osnovnom modelu koji je utvrđen za jedinstveni evropski prostor.
Europass dokumenti
Član 14
Europass čine sljedeći dokumenti:
   1) Europass dopuna sertifikatu;
   2) Europass dopuna diplomi (Supplement);
   3) Europass mobilnost;
   4) Europass jezički portfolio; i
   5) Europass biografija (CV).
Dokumente iz stava 1 tač. 1, 2 i 3 ovog člana popunjava ustanova iz oblasti obrazovanja ili druga ustanova.
Dokumente iz stava 1 tač. 4 i 5 ovog člana popunjava imalac dokumenta.
Koordinaciju u vezi sa primjenom Europass dokumenata obavlja Ministarstvo.
Sadržaj i obrazac dokumenata iz stava 1 ovog člana, kao i način njihovog popunjavanja propisuje Ministarstvo.
IV. USLOVI I POSTUPAK ZA STICANJE STRUČNE KVALIFIKACIJE I MIKROKVALIFIKACIJE, ODNOSNO PRIZNAVANJE INOSTRANIH SERTIFIKATA
Uslovi
Član 15
Stručnu kvalifikaciju može steći lice koje ima najmanje 15 godina života, koje je ispunilo osnovnoškolsku obavezu i druge uslove propisane ispitnim katalogom.
Mikrokvalifikaciju, odnosno ključnu kompetenciju može steći lice koje ima najmanje 15 godina života.
Pravo na sticanje stručne kvalifikacije, ključne kompetencije, odnosno mikrokvalifikacije
Član 16
Pravo na sticanje stručne kvalifikacije, ključne kompetencije, odnosno mikrokvalifikacije ima državljanin Crne Gore, kao i državljanin druge države, stranac koji traži međunarodnu zaštitu, azilant, stranac pod supsidijarnom zaštitom, stranac pod privremenom zaštitom i lice bez državljanstva.
Priznavanje inostranih sertifikata, odnosno potvrda
Član 17
Priznavanje inostranih sertifikata, odnosno potvrda je formalno priznavanje inostranih sertifikata o stečenim stručnim kvalifikacijama, odnosno potvrda o stečenim mikrokvalifikacijama.
Priznavanje iz stava 1 ovog člana vrši Centar u skladu sa ovim zakonom, ako međunarodnim ugovorom nije drukčije uređeno.
Centar donosi rješenje o priznavanju inostranog sertifikata, odnosno potvrde, na predlog komisije koju obrazuje, u skladu sa zakonom kojim se uređuje upravni postupak.
Protiv rješenja iz stava 3 ovog člana može se pokrenuti upravni spor.
Priznavanje inostranih sertifikata, odnosno potvrda u oblasti visokog obrazovanja vrši ustanova visokog obrazovanja u skladu sa svojim aktom.
Kriterijumi za priznavanje inostranih sertifikata, odnosno potvrda
Član 18
U postupku priznavanja inostranog sertifikata, odnosno potvrde cijeni se:
   1) validnost i vjerodostojnost inostranog sertifikata, odnosno potvrde;
   2) pravo koje inostrani sertifikat, odnosno potvrda daje u državi u kojoj je stečen, u smislu rada i daljeg usavršavanja kroz sistem sertifikata, odnosno stručnog obrazovanja; i
   3) druge okolnosti od značaja za priznavanje inostranog sertifikata, odnosno potvrde (činjenica da je inostrani sertifikat, odnosno potvrda već priznat u nekoj drugoj državi i sl.).
Bliži način i postupak priznavanja inostranih sertifikata, odnosno potvrda propisuje Ministarstvo, odnosno ustanova visokog obrazovanja.
Klauzula
Član 19
Sadržaj rješenja o priznavanju inostranog sertifikata, odnosno potvrde ispisuje se na primjerku prevoda sertifikata, odnosno potvrde (klauzula o priznavanju).
Informisanje i savjetovanje
Član 20
Ministarstvo, Centar i ustanova visokog obrazovanja informišu i savjetuju lice o mogućnostima, uslovima, načinu i postupku sticanja stručne kvalifikacije, odnosno mikrokvalifikacije, kao i o priznavanju inostranih sertifikata, odnosno potvrda.
Ministarstvo, Zavod za zapošljavanje Crne Gore (u daljem tekstu: Zavod), Centar, ustanova visokog obrazovanja, Ispitni centar, Privredna komora Crne Gore, reprezentativna sindikalna organizacija, reprezentativno udruženje poslodavaca, agencije za zapošljavanje, Zanatsko-preduzetnička komora Crne Gore i organizator obrazovanja, u okviru svojih nadležnosti, prate i analiziraju potrebe tržišta rada, individualne potrebe napredovanja u zanimanju, informišu i savjetuju zainteresovano lice, odnosno poslodavca o mogućnostima, uslovima, načinu i postupku sticanja stručne kvalifikacije, priznavanju stručne kvalifikacije, odnosno mikrokvalifikacije, kao i o priznavanju inostranih sertifikata, odnosno potvrda.
Obrazovanje i osposobljavanje
Član 21
Obrazovanje i osposobljavanje kandidata za sticanje stručne kvalifikacije, odnosno mikrokvalifikacije vrši se kod organizatora
obrazovanja koji ima licencu izdatu od Ministarstva, u skladu sa posebnim propisima.
Licenca iz stava 1 ovog člana izdaje se ustanovi visokog obrazovanja ako ima akreditovan poseban program za sticanje stručne kvalifikacije, odnosno mikrokvalifikacije.
Osposobljavanje u cilju zapošljavanja na konkretnom radnom mjestu
Član 22
Osposobljavanje lica za rad na konkretnom radnom mjestu može se vršiti i kod pravnog lica koje nema licencu iz člana 21 ovog zakona.
Lice iz stava 1 ovog člana može steći stručnu kvalifikaciju direktnom provjerom znanja, vještina i kompetencija kod Ispitnog centra, u skladu sa ovim zakonom.
Pokretanje postupka
Član 23
Postupak za sticanje stručne kvalifikacije, mikrokvalifikacije, odnosno ključne kompetencije, kao i za priznavanje inostranog sertifikata, odnosno potvrde pokreće se na zahtjev kandidata.
Zahtjev za provjeru znanja, vještina i kompetencija za sticanje stručne kvalifikacije do nivoa visokog obrazovanja podnosi se Ispitnom centru preko organizatora obrazovanja.
Izuzetno od stava 2 ovog člana, ako nema licenciranog organizatora obrazovanja, zahtjev za direktnu provjeru podnosi se Ispitnom centru.
U slučaju iz stava 3 ovog člana provjera se vrši kod odgovarajućeg pravnog lica koje obavlja djelatnost u skladu sa zakonom, a koje Ispitnom centru predlaže kandidat.
Zahtjev za sticanje stručne kvalifikacije u oblasti visokog obrazovanja podnosi se ustanovi visokog obrazovanja.
Zahtjev za provjeru znanja, vještina i kompetencija za sticanje mikrokvalifikacije i ključne kompetencije podnosi se organizatoru obrazovanja, odnosno ustanovi visokog obrazovanja.
Zahtjev za priznavanje inostranog sertifikata, odnosno potvrde podnosi se Centru, odnosno ustanovi visokog obrazovanja.
Ispitna komisija
Član 24
Provjeru znanja, vještina i kompetencija za sticanje stručne kvalifikacije vrši Ispitna komisija, koju čine ispitivači.
Ispitnu komisiju obrazuje Ispitni centar od licenciranih ispitivača sa liste ispitivača.
Izuzetno od stava 2 ovog člana, ako nema licenciranih ispitivača za odgovarajuću stručnu kvalifikaciju, Ispitnu komisiju čine licencirani ispitivači za srodnu oblast.
Lista ispitivača sačinjava se za svaku stručnu kvalifikaciju.
Ispitni centar utvrđuje listu ispitivača na osnovu javnog oglašavanja.
Način i postupak provjere znanja, vještina i kompetencija u postupku sticanja stručne kvalifikacije, mikrokvalifikacije, odnosno ključne kompetencije, kao i sastav, način rada i druga pitanja od značaja za rad Ispitne komisije propisuje Ministarstvo, odnosno ustanova visokog obrazovanja.
Komisija za provjeru znanja za sticanje mikrokvalifikacije, odnosno ključne kompetencije
Član 25
Provjeru znanja, vještina i kompetencija za sticanje mikrokvalifikacije, odnosno ključne kompetencije vrši komisija koju obrazuje organizator obrazovanja.
Komisiju iz stava 1 ovog člana čine:
   1) za sticanje mikrokvalifikacije - ispitivači koji ispunjavaju uslove u skladu sa programom obrazovanja, od kojih dva člana određuje organizator obrazovanja, a jednog člana određuje Centar;
   2) za sticanje ključne kompetencije - licencirani ispitivači.
Provjera znanja vještina i kompetencija za sticanje mikrokvalifikacije, odnosno ključne kompetencije u oblasti visokog obrazovanja vrši se u skladu sa aktom ustanove visokog obrazovanja.
Konflikt interesa
Član 26
Ispitivač - član Ispitne komisije i član komisije iz člana 25 stav 1 ovog zakona ne može biti lice koje je u vrijeme provjere:
   - poslodavac kandidatu;
   - suvlasnik ili saradnik sa kandidatom;
   - zaposlen kod organizatora obrazovanja, osim u Komisiji za provjeru znanja za sticanje mikrokvalifikacije;
   - sa kandidatom u krvnom srodstvu u pravoj ili pobočnoj liniji, zaključno sa trećim stepenom.
Licenca za rad ispitivača
Član 27
Licencu za rad ispitivača, na predlog Ispitnog centra, izdaje Ministarstvo.
Licencu za rad ispitivača može dobiti lice koje ima:
   - obrazovni profil i nivo obrazovanja, propisan ispitnim katalogom;
   - najmanje pet godina radnog iskustva na odgovarajućim poslovima u području rada;
   - završen program osposobljavanja za ispitivača.
Licenca za rad ispitivača ne može se izdati licu koje je zaposleno u Ministarstvu, Centru ili Ispitnom centru.
Licenca za rad ispitivača izdaje se na period od pet godina.
Obuku lica za ispitivače vrši Ispitni centar na osnovu javnog poziva.
Program osposobljavanja za ispitivača donosi Ministarstvo, na predlog Ispitnog centra.
Oduzimanje licence
Član 28
Ako se utvrdi da ispitivač ne obavlja dužnost u skladu sa zakonom i drugim propisima, Ministarstvo će donijeti odluku o oduzimanju licence za rad ispitivača i prije isteka važenja licence.
Obrazloženi predlog za oduzimanje licence za rad ispitivača može podnijeti kandidat ili drugo zainteresovano fizičko ili pravno lice.
Bliži način izdavanja i oduzimanja licence za rad ispitivača, kao i oblik i sadržaj licence za rad ispitivača propisuje Ministarstvo.
Mjesto obavljanja ispita
Član 29
Ispit za provjeru znanja, vještina i kompetencija (u daljem tekstu: ispit) za sticanje stručne kvalifikacije, mikrokvalifikacije, odnosno ključne kompetencije obavlja se kod organizatora obrazovanja.
Izuzetno od stava 1 ovog člana, ispit za sticanje stručne kvalifikacije može se obaviti i u Ispitnom centru.
Postupak provjere
Član 30
Provjera znanja, vještina i kompetencija za sticanje stručne kvalifikacije vrši se u skladu sa ispitnim katalogom.
Izdavanje sertifikata
Član 31
Kandidatu koji je uspješno završio ispit za sticanje stručne kvalifikacije Ispitni centar izdaje sertifikat.
Kandidatu koji je uspješno završio ispit za sticanje mikrokvalifikacije, odnosno ključne kompetencije organizator obrazovanja, odnosno ustanova visokog obrazovanja izdaje potvrdu.
Oblik i sadržaj sertifikata, odnosno potvrde propisuje Ministarstvo.
V. ZAŠTITA PRAVA KANDIDATA
Prigovor
Član 32
Kandidat koji stiče stručnu kvalifikaciju, mikrokvalifikaciju, odnosno ključnu kompetenciju ima pravo prigovora na utvrđeni uspjeh na ispitu u roku od tri dana od dana saopštavanja uspjeha.
Prigovor na utvrđeni uspjeh na ispitu za sticanje stručne kvalifikacije podnosi se Ispitnom centru, a prigovor na utvrđeni uspjeh na ispitu za sticanje mikrokvalifikacije, odnosno ključne kompetencije podnosi se organizatoru obrazovanja.
Izuzetno od stava 2 ovog člana, prigovor na utvrđeni uspjeh na ispitu za sticanje stručne kvalifikacije, odnosno mikrokvalifikacije i ključne kompetencije u oblasti visokog obrazovanja podnosi se ustanovi visokog obrazovanja.
Ispitni centar, organizator obrazovanja, odnosno ustanova visokog obrazovanja obrazuje komisiju za prigovor koja će utvrditi ocjenu ili izvršiti ponovnu provjeru znanja, vještina i kompetencija kandidata.
Komisiju za prigovor u postupku sticanja stručne kvalifikacije, odnosno ključne kompetencije do nivoa visokog obrazovanja čine licencirani ispitivači, a komisiju za prigovor u postupku sticanja mikrokvalifikacije do nivoa visokog obrazovanja čine dva predstavnika organizatora obrazovanja i jedan predstavnik Centra.
Komisija za prigovor u postupku sticanja stručne kvalifikacije, mikrokvalifikacije, odnosno ključne kompetencije u oblasti visokog obrazovanja obrazuje se u skladu sa aktom ustanove visokog obrazovanja.
U komisiju za prigovor iz st. 5 i 6 ovog člana ne može biti imenovan ispitivač, odnosno lice koje je učestvovalo u prethodnoj provjeri.
Odluka komisije za prigovor je konačna.
Na postupak utvrđivanja uspjeha na ispitu i postupak po prigovoru na utvrđeni uspjeh na ispitu ne primjenjuje se zakon kojim se uređuje upravni postupak.
VI. FINANSIRANJE
Obezbjeđivanje sredstava
Član 33
Razvoj standarda zanimanja i ispitnog kataloga finansira se iz budžeta Crne Gore.
Troškovi postupka
Član 34
Troškove postupka provjere za sticanje stručne kvalifikacije, mikrokvalifikacije, odnosno ključne kompetencije i izdavanja sertifikata, odnosno potvrde plaća kandidat.
Naknadu za troškove nastale u postupku priznavanja inostranih sertifikata, odnosno potvrda plaća kandidat, a utvrđuje se u skladu sa zakonom kojim se uređuju administrativne takse.
Odluku o visini stvarnih troškova iz stava 1 ovog člana donosi Ministarstvo.
VII. EVIDENCIJE
Vrste evidencija
Član 35
U postupku sticanja stručne kvalifikacije, mikrokvalifikacije, odnosno ključne kompetencije ili priznavanja inostranih sertifikata, odnosno potvrda vodi se evidencija:
   1) standarda zanimanja i standarda kvalifikacija;
   2) ispitnih kataloga;
   3) utvrđenih obrazovnih programa i posebnih programa obrazovanja odraslih;
   4) licenciranih organizatora obrazovanja;
   5) ispitivača;
   6) prijavljenih kandidata;
   7) priznatih inostranih sertifikata, odnosno potvrda; i
   8) izdatih sertifikata, odnosno potvrda.
Evidenciju iz stava 1 tač. 1 do 5 ovog člana vodi Ministarstvo.
Evidenciju iz stava 1 tač. 6 i 8 ovog člana vodi Ispitni centar, ustanova visokog obrazovanja, odnosno organizator obrazovanja.
Evidenciju iz stava 1 tačka 7 ovog člana vodi Centar, odnosno ustanova visokog obrazovanja.
Podaci iz evidencije iz stava 1 tač. 7 i 8 ovog člana unose se u registar koji vodi Ministarstvo.
Bliži sadržaj i način vođenja evidencije iz stava 1 ovog člana, kao i sadržaj i način vođenja registra iz stava 5 ovog člana propisuje Ministarstvo.
VIII. NADZOR
Nadzor nad sprovođenjem zakona
Član 36
Nadzor nad sprovođenjem ovog zakona vrši Ministarstvo.
Inspekcijski nadzor
Član 37
Inspekcijski nadzor u odnosu na postupak sticanja stručnih kvalifikacija, mikrokvalifikacija, odnosno ključnih kompetencija, kao i postupak priznavanja inostranih sertifikata, odnosno potvrda vrši prosvjetna inspekcija u skladu sa zakonom.
IX. KAZNENE ODREDBE
Kazne za prekršaje
Član 38
Novčanom kaznom u iznosu od 1.000 eura do 5.000 eura kazniće se za prekršaj pravno lice ako obrazuje Ispitnu komisiju koja nije obrazovana od licenciranih ispitivača sa liste ispitivača (član 24).
Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 50 eura do 500 eura.
X. PRELAZNE I ZAVRŠNE ODREDBE
Donošenje podzakonskih akata
Član 39
Podzakonski akti za sprovođenje ovog zakona uskladiće se sa ovim zakonom u roku od šest mjeseci od dana stupanja na snagu ovog zakona.
Do donošenja akata iz stava 1 ovog člana primjenjivaće se propisi koji su važili do dana stupanja na snagu ovog zakona, ako nijesu u suprotnosti sa ovim zakonom.
Ranije izdati sertifikati i druge isprave
Član 40
Sertifikati i druge isprave koje su stečene ili priznate po ranijim propisima priznaju se u skladu sa ovim zakonom.
Priznavanje potvrda o stečenim ključnim vještinama
Član 41
Potvrde o stečenim ključnim vještinama koje su izdate do dana stupanja na snagu ovog zakona, priznaju se u skladu sa ovim zakonom.
Započeti postupci
Član 42
Postupci provjere za sticanje stručne kvalifikacije, izdavanja sertifikata, odnosno priznavanja inostranog sertifikata započeti prije stupanja na snagu ovog zakona, završiće se po propisima po kojima su započeti.
Prestanak važenja
Član 43
Danom stupanja na snagu ovog zakona prestaje da važi Zakon o nacionalnim stručnim kvalifikacijama ("Službeni list CG", br. 80/08, 14/09 i 40/16).
Stupanje na snagu
Član 44
Ovaj zakon stupa na snagu osmog dana od dana objavljivanja u "Službenom listu Crne Gore".
Broj: 26-1/25-13/4
EPA: 481 XXVIII
Podgorica, 19. maj 2025. godine
Skupština Crne Gore 28. saziva
Predsjednik,
Andrija Mandić, s.r.